Victoria penalilor: Premierul Dăncilă renunță la înăsprirea condițiilor de liberare condiționată la presiunea partidului

Premierul Viorica Dăncilă a declarat, vineri, că din proiectul referitor la modificarea Codului de Procedură Penală rămâne ”doar partea care se referă la ce ați zis, înăsprirea pedepselor pentru crimă, viol, pedofilie”. Surse din minister au declarat pentru G4Media.ro că premierul Dăncilă a cerut încă din cursul dimineții de vineri eliminarea din proiectul de oug a prevederilor care înăspresc condițiile de liberare condiționată.

Rep: Ce se întâmplă cu proiectul pe care chiar ieri Birchall l-a prezentat privind înăsprirea pedepselor?

Dăncilă: Proiectul referitor la înăsprirea pedepselor rămâne doar partea care se referă la ce ați zis, înăsprirea pedepselor pentru crimă, viol, pedofilie. Am spus că voi face acest lucru și voi duce acest lucru până la capăt

G4Media.ro a anunțat în premieră că ministrul Justiției, Ana Birchall, a fost schimbată la presiunea aripii Dragnea din PSD, după propunerile de modificare prin OUG a Codului de Procedură penală care fac, între altele, mai dificilă liberarea condiționată, au declarat pentru G4Media.ro surse din partid. În plus, pesediștii ar fi fost nemulțumiți că modificările au fost promovate rapid, prin OUG, însă aceasta a fost opțiunea premierului Dăncilă, propunerea MJ ar fi fost proiect de lege.

Cele mai importante modificări

Instanța poate dispune eliberarea condiționată doar dacă sunt îndeplinite cumulativ anumite condiții. Până acum, nu era nevoie de cumularea condițiilor

A crescut de la 60 la 65 de ani de la care instanța poate dispune eliberarea condiționată

Pentru a fi eliberat condiționat, condamnții pe viață trebuie să fi executat minim 25 de ani, față de 20 ani pe regula veche

Premierul Dăncilă a anunțase miercuri în ședința de guvern că printre modificările la Codul de Procedură se numără și ”interzicerea posibilității de liberare condiționată pentru infracțiunile grave și foarte grave”.

Citește și

SURSE De ce o schimbă PSD pe Birchall de la justiție: Modificările la Codul de procedură care fac mai dificilă liberarea condiționată au revoltat aripa Dragnea din partid